b'\n_START_ARTICLE_\nSally Field\n_START_SECTION_\nUra\n_START_PARAGRAPH_\nField aloitti n\xc3\xa4yttelij\xc3\xa4nuransa televisiossa n\xc3\xa4yttelem\xc3\xa4ll\xc3\xa4 1960-luvun puoliv\xc3\xa4lin sarjassa Gidget. Seuraavaksi h\xc3\xa4n esiinty mm. sarjassa Lent\xc3\xa4v\xc3\xa4 nunna ja useita kertoja vierailevana n\xc3\xa4yttelij\xc3\xa4n\xc3\xa4 l\xc3\xa4nnenkomediasarjassa Smith ja Jones._NEWLINE_Fieldin ensimm\xc3\xa4iset roolit olivat p\xc3\xa4\xc3\xa4asiassa komediasarjoista. Vuonna 1976 h\xc3\xa4n osoitti lahjakkuutensa my\xc3\xb6s draaman\xc3\xa4yttelemisess\xc3\xa4, kun h\xc3\xa4n voitti Emmy-palkinnon teleivioselokuvasta Tie uuteen el\xc3\xa4m\xc3\xa4\xc3\xa4n._NEWLINE_Ensimm\xc3\xa4isen Oscarinsa Field voitti parhaasta naisp\xc3\xa4\xc3\xa4osasta vuoden 1979 elokuvasta Norma Rae. Toistamiseen h\xc3\xa4n pokkasi saman palkinnon viisi vuotta my\xc3\xb6hemmin roolisuorituksestaan elokuvassa Tilaa syd\xc3\xa4mess\xc3\xa4. Field on esiintynyt my\xc3\xb6s elokuvissa Mrs. Doubtfire \xe2\x80\x93 Is\xc3\xa4 sis\xc3\xa4kk\xc3\xb6n\xc3\xa4 ja Forrest Gump._NEWLINE_Televisiossa Fieldill\xc3\xa4 on ollut toistuva rooli draamasarjassa Teho-osasto, jossa h\xc3\xa4n on esitt\xc3\xa4nyt tohtori Abby Lockhartin \xc3\xa4iti\xc3\xa4. Field voitti suorituksestaan sarjassa Emmy-palkinnon vuonna 2001._NEWLINE_Field n\xc3\xa4yttelee ABC:n televisiosarjassa Perhesiteet, joka alkoi vuonna 2006. H\xc3\xa4n esitt\xc3\xa4\xc3\xa4 sarjassa perheen matriarkkaa, Noraa. Field liittyi sarjaan vasta pilottiosan j\xc3\xa4lkeen. Pilotissa Noraa n\xc3\xa4ytteli viel\xc3\xa4 Betty Buckley. Field on voittanut roolistaan Emmyn ja on ollut my\xc3\xb6s Golden Globe -ehdokkaana.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nField seurusteli pitk\xc3\xa4\xc3\xa4n n\xc3\xa4yttelij\xc3\xa4 Burt Reynoldsin kanssa, mutta ensimm\xc3\xa4isen kerran h\xc3\xa4n meni naimisiin Steven Craigin kanssa. Liitto kesti vuodesta 1968 vuoteen 1975. Fieldin toinen avioliitto Alen Greismanin kanssa alkoi vuonna 1984 ja p\xc3\xa4\xc3\xa4ttyi eroon vuonna 1993. H\xc3\xa4nell\xc3\xa4 on kolme lasta, joista kaksi ensimm\xc3\xa4isest\xc3\xa4 ja yksi j\xc3\xa4lkimm\xc3\xa4isest\xc3\xa4 liitosta._NEWLINE_Vuonna 2005 Fieldill\xc3\xa4 diagnosoitiin osteoporoosi. H\xc3\xa4n on sairastumisen j\xc3\xa4lkeen johtanut julkista kampanjaa kouluttaa ja inspiroida naisia, joilla on diagnosoitu sama sairaus.'